b'\n_START_ARTICLE_\nMuzej krapinskih neandertalaca\n_START_PARAGRAPH_\nMuzej krapinskih neandertalaca nalazi se na lokalitetu Hu\xc5\xa1njakovo u Krapini, uz najpoznatije  svjetsko nalazi\xc5\xa1te neandertalskog \xc4\x8dovjeka. Sam lokalitet za\xc5\xa1ti\xc4\x87en je kao prvi paleontolo\xc5\xa1ki spomenik prirode u Hrvatskoj. Novi muzej sve\xc4\x8dano je otvoren 27. velja\xc4\x8de 2010. godine. Muzej krapinskih neandertalaca djeluje u sklopu muzejske ustanove Muzeji Hrvatskog zagorja koja objedinjuje pet muzeja na podru\xc4\x8dju Krapinsko-zagorske \xc5\xbeupanije._NEWLINE_Izlo\xc5\xbebeni prostor muzeja nalazi se izme\xc4\x91u dvaju brda\xc5\xa1aca - Hu\xc5\xa1njakova i Josipovca kod Krapine, a ima 1200 metara \xc4\x8detvornih i podijeljen je na dvije eta\xc5\xbee._NEWLINE_Otvoren: 27. 2. 2010._NEWLINE_Lokacija: \xc5\xa0etali\xc5\xa1te Vilibalda Sluge bb, 49000 Krapina_NEWLINE_Tip: specijalizirani geolo\xc5\xa1ko-paleontolo\xc5\xa1ki_NEWLINE_Voditelj: Jurica Sabol_NEWLINE_web: www.mkn.mhz.hr\n_START_SECTION_\nIstra\xc5\xbeivanje lokaliteta\n_START_PARAGRAPH_\nGeolo\xc5\xa1ka i paleontolo\xc5\xa1ka istra\xc5\xbeivanja trajala su od 1899. do 1905. godine pod nadzorom poznatog znanstvenika Dragutina Gorjanovi\xc4\x87a Krambergera. U naslagama \xc5\xa1pilje na\xc4\x91eno je oko devet stotina ljudskih fosilnih kostiju, brojna kamena oru\xc4\x91a iz razdoblja paleolitika, te fosilni ostaci \xc5\xa1piljskog medvjeda, vuka, losa, golemog jelena, toplodobnog nosoroga, divljeg goveda i drugih \xc5\xbeivotinja. Starost ovog bogatog nalazi\xc5\xa1ta odgovara vremenu od prije 130 000 godina.\n_START_SECTION_\nPostav\n_START_PARAGRAPH_\nU razgled muzeja kre\xc4\x87e se s 23. kolovozom 1899., kad u Krapinu po porvi puta dolazi Dragutin Gorjanovi\xc4\x87-Kramberger. Prikazana je Krapina u to doba s gradona\xc4\x8delnikom Vilbaldom Slugom, koji je Krambergera odveo na lokalitet, te apoteka u kojoj su za\xc5\xa1ti\xc4\x87eni prvi nalazi. Izlo\xc5\xa1ci dalje vode kroz razvoj suvremene znanosti, pitanja koliko je star svijet i po\xc4\x8detak razvoja geologije do 1856. i prvih otkri\xc4\x87a pra\xc4\x8dovjeka u kamenolomu u Neandertalu. Me\xc4\x91u ostalim, slijede prikazi otkri\xc4\x87a 1886. u Spyju u Belgiji, zatim javanskog \xc4\x8dovjeka 1891. te 2. rujna 1899. kada po\xc4\x8dinju iskapanja u Hu\xc5\xa1njakovom pod vodstvom Dragutina Gorjanovi\xc4\x87a-Kramberegera._NEWLINE_Muzejski postav prikazuje kozmi\xc4\x8dku, kemijsku i bilolo\xc5\xa1ku evoluciju s posebnim naglaskom na razvoj ljudske vrste i krapinskog neandrtalca. Slijedi prijelaz preko leda u dio koji govori o duhovnom svijetu neandertalaca i njihovim navikama. Posljednji dio muzeja prikazuje brzi kulturni i tehnolo\xc5\xa1ki razvoj ljudskog roda._NEWLINE_Krapinski neandertalac predstavljen je u polu\xc5\xa1pilji hiperrealisti\xc4\x8dnim skulpturama francuske kiparice Elisabeth Dayn\xc3\xa8s, a prikazan je u raznim \xc5\xbeivotnim situacijama'